3ed53f3fd587edbff06594f84b56348f

 Hej.  

  

Jeg er en 17-årig pige fra Aarhus, som skriver til jer fordi jeg er i et KÆMPE dilemma.  

  

Det er sådan, at jeg har to rigtig gode venindegrupper. Den ene er mine to bedste veninder som jeg har været bedste veninder med i over 14 år. Den anden er 3 piger som jeg har fået et rigtig godt venskab med det seneste år, fordi mine to andre bedste veninder har været i udlandet.  

  

I år var mig og mine 3 veninder på Jellinge Festival sammen, og vi havde en rigtig god tur. Næste år skal vi på samme festival, og det er her dilemmaet spiller ind. Fordi mine 2 bedste veninder har spurgt om jeg vil med dem, og det samme har de 3 andre piger også. Og nu er mit dilemma så hvem jeg skal tage med? Skal jeg tage med dem jeg også var med sidste år? eller skal jeg tage med mine 2 bedste veninder?  

  

Jeg er bange for at tage et valg fordi jeg ikke vil skuffe nogen af dem.. jeg er virkelig splittet. Hvad skal jeg gøre???  


Dilemma
=======


ungzone.dk
2019.51

Hej med dig,

Jeg kan godt forstå, at det kan være svært at vælge, fordi du er bange for at skuffe dem. Men jeg tænker, at der er flere måder at tackle denne situation på. Først og fremmest synes jeg, at du skal vurdere, hvad du egentlig selv har mest lyst til. For i sidste ende tror jeg, at dine veninder vil forstå og respektere dit valg, uanset hvem du vælger. Derfor synes jeg, at du i første omgang, selvom det måske kan være svært, skal prøve at tænke på, hvis selskab du ønsker at være i blandt. Tænk fx på hvem du vil kunne have det allersjovest med, eller hvem du kan være mest åben og ærlig over for? Hvis du stadigvæk finder det svært at vælge imellem dem, så er der jo altid muligheden for, at I alle tager på festival sammen - også selvom de ikke kender hinanden. Jo flere, des bedre - og jo sjovere kan det også blive.

Hvis du tænker, at det kan blive en smule akavede, fordi de ikke kender hinanden, kan du jo altid invitere dem alle over til noget hygge, så de kan lære hinanden at kende, inden I tager på festival sammen.

Håber det hjalp lidt :)

Venligste hilsner 

Zhino

 

Hej med dig! 

Øv for et dilemma at stå i, det er altid svært at vælge når det kommer til gode veninder. 

Jeg tænker lidt om du ikke kunne foreslå at i alle sammen tog afsted? Hvis altså du tænker at I alle sammen kunne havde det sjovt sammen. 

Ellers er der jo altid mulighed for at mødes med de andre på festivallen, sådan så at man alligevel lidt er sammen alle sammen. 

Ellers er der jo ikke andet for end, at følge din mavefornemmelse for hvem du helst vil afsted med. Jeg tænker ikke rigtig at de kan tillade sig at blive sure, hvis du bare forklare dem situatonen og foreslår at i jo altid kan mødes på festivallen. 

  
Jeg håber at du kan bruge mit svar til noget. 

  
De bedste hilsner 

Michelle :-)   

Kære du,

Hvor er det dejligt for dig, at du har en masse gode
veninder, som alle sammen gerne vil have dig med på festival!

Når det er sagt, kan jeg sagtens forstå din fortvivlelse. Det
er aldrig sjovt at føle, at man er nødt til at vælge mellem sine veninder.

I din situation tror jeg desværre ikke, at det er muligt at
behage alle – det er det forresten næsten aldrig! Derfor synes jeg, at du skal
lægge frygten for at skuffe dine veninder væk og lytte til dig selv og gøre,
hvad DU har lyst til. Jeg siger ikke, at det er nemt, men du må forsøge at
vurdere, hvem du allerhelst vil afsted med – uden at overveje, hvem der evt.
bliver skuffet over det! Det handler jo i sidste ende om, at du skal have en
god festival.

At vælge nogen til, er ikke ensbetydende med at vælge nogle
andre fra. Derfor synes jeg, at du skal huske, at bare fordi du tager afsted
med nogen bestemte, betyder det ikke, at du ikke kan mødes med de andre under
festivalen. Det kan du også minde dine veninder om, hvis der er nogen, der
bliver lidt skuffet :-) Jeg vil dog mene, at gode veninder til enhver tid vil acceptere
din beslutning.

Held og lykke med beslutningen og rigtig god festival, når
du når dertil!


Hilsen Iben

 